Motor bars deur muur toe sy kosmaakArgieffoto ŉ Vrou van Germiston in Gauteng het Sondag ŉ noue ontkoming gehad toe ŉ motor deur haar kombuismuur gebars het terwyl sy kos gemaak het. “ŉ Renault het deur die kombuismuur gebars,” het Werner Vermaak, woordvoerder van ER24, in ŉ verklaring gesê. “Omstanders het aan paramedici gesê dit het gelyk of die bestuurder beheer verloor het oor die voertuig.” Die ongeluk het in Simon Bekkerstraat in Wattville plaasgevind. Die vrou, wat besig was om aandete voor te berei, het saam met haar verloofde en seun naby die wrak gestaan toe paramedici by die toneel opgedaag het. Sy was erg geskok. “Die vrou het slegs snye en kneusplekke aan haar bene opgedoen,” het Vermaak bygevoeg. Sy is later na ŉ plaaslike hospitaal geneem. Die vrou se verloofde en hul seun het buite die huis gesit toe die ongeluk gebeur het en is nie beseer nie. Die bestuurder van die Renault is nie beseer nie. Plaaslike owerhede sal die voorval ondersoek.